Skade by inkomstediens 'veel erger' as wat Nugent-verslag aandui | Maroela Media
Die skade wat by die Suid-Afrikaanse Inkomstediens (SAID) aangerig is terwyl die organisasie polities gekorrupteer was, is veel erger as wat die Nugent-verslag aandui, het Edward Kieswetter, SAID-hoof, Woensdag gesê.
Kieswetter het in die parlement vrae van die staande komitee oor finansies beantwoord. Hy en ander senior amptenare het die parlement ook op hoogte gebring van die SAID se jaarverslag. Dit wys 'n inkomsteverhalingstekort van R14,5 miljard vir die boekjaar wat op 30 Maart geëindig het.
Volgens Kieswetter is die werklike omvang van die trauma wat werkers ervaar het in die tydperk wat die Nugent-kommissie moes ondersoek, bykans onmoontlik om te bepaal. Hy het gesê dit het eers behoorlik duidelik geword nadat hy sélf met amptenare daaroor begin praat het.
Die Nugent-kommissie het ondersoek ingestel na bestuursprobleme by die inkomstediens en is gelei deur afgetrede regter Robert Nugent. Sy verslag het reeds tot verskeie skorsings en selfs die afdanking van die vorige SAID-hoof, Tom Moyane, gelei.
"Dit is vir my sleg om te sê dat die omvang van die skade veel dieper is as wat die Nugent-kommissie bevind het. Papier is geduldig," het Kieswetter gesê.
"As jy hulle in die oë kyk en na amptenare se verhale luister, besef jy die volle omvang van die trauma."
Kieswetter het gesê die inkomstediens het mense se vertroue en sy vermoë om "bekwame mense" te lok, verloor.
Kieswetter het met 92 werkers in die Wes-Kaap vergader wat 'n klas-aksie aanhangig gemaak het in reaksie op advertensies vir vakante poste wat net vir swart aansoekers, en in sommige gevalle net swart vroue, beskikbaar is.
"Dit is ongrondwetlik. Dus het ons nou 'n klas-aksie deur 92 werkers op hande. En ons het werklik nie 'n sterk saak nie.
"In nog 'n geval het die SAID-leierskap vasgestel dat werkers geïntimideer word omdat hulle oudits doen van mense met sogenaamde politieke beskerming."
Die Nugent-kommissie het vroeër bevind daar was 'n beduidende gebrek aan integriteit en bestuur by die inkomstediens, 'n doelbewuste aftakeling van bestuur, 'n wegkalwing van vaardighede, asook 'n verbrokkeling in verhoudings.
Edward Kieswetter SAID
En ek as pensioenaris moet maar net nog tax betaal
Hierdie tendens is te bespeur by elke staatsinstelling / departement. Die vermindering in inkomste, nou ja as die betalende mense die land uitgejaag word en die ekonomie nie groei nie. Nou juis nie moeilik om te verstaan nie. Die skade is groter as wat julle dink. Kanselleer maar Zuma se pensioen en ander voordele, hy verdien nie sulke voordele nie na sy leierskap nie.
Skreiend. Nou lê die NHI voor waarvoor hulle natuurlik hul tande slyp, want geld onregmatig bekom het mos die reg van 'n sekere groepering in SA geword. Dit lyk nie vir my of hierdie land weer sy kop sal kan optel nie. Dit is sooooo hartseer
Ja en nou moet die landsburgers maar net nog meer betaal. Wanneer gaan die mense wat betrokke is by staatskaping en korrupsie tronk toe? Of word hulle beskerm vir stemdag? Is daar iemand slim genoeg om dit vir my te antwoord, want ek is hopeloos te dom!! Waar is Mnr Ramaphosa ons geagte president wanneer al hierdie skandes uitgeblaker word? Of gooi hy n blinde oog en dowe oor??????? Wanneer gaan hy sy staal wys en optree teen hierdie mense ? Antwoord asseblief Mnr Ramapohosa ons sal graag wil hoor!!!
Ou Toppie stem saam. Die vorige baas van Sars het met intrapslag by Sars gesê hy gaan pensioenaisse afslag. So mnr Kieswetter die ou mense is net so getraumatiseer as jou werkers. Om jou belasting te gaan betaal terwyl daar by Zondo vertel is hoe ministers sakke vol geld ontvang het – belastingvry. Ons is magteloos!